Ní Tsumi 28 | Baiblo ɔ Ngɛ Intanɛti ɔ Nɔ | New World Translation\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Isoko Italian Japanese Javanese Kannada Kazakh Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndebele (Zimbabwe) Nepali Nias Norwegian Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Waray-Waray Xhosa Yoruba Zulu\nNí Tsumi 28:1-31\nA ba sa kpo ngɛ Mɔlta (1-6)\nA tsa Pɔbliyo tsɛ ɔ (7-10)\nA ngɛ blɔ nɔ kɛ yaa Roma (11-16)\nPaulo kɛ Yuda bi nɛ a ngɛ Roma a tu munyu (17-29)\nPaulo fiɛɛ kɛ kã jeha enyɔ (30, 31)\n28 Benɛ wa ba su slɔkee ɔ, wa ná le kaa a tsɛɔ zugba kpɔ nɛ nyu bɔle lɛ ɔ ke Mɔlta. 2 Nɛ nihi nɛ a tuɔ ma se gbi ɔ je mi mi himi nɛ e se be kpo kɛ tsɔɔ wɔ. A slɛ la nɛ a he wɔ tsuo atuu, ejakaa hiɔmi ngɛ nɛe nɛ fĩɛ hu ngɛ yee. 3 Se benɛ Paulo bua lɛ tsɔwi nya nɛ e kɛ pue la a mi ɔ, la a ha nɛ sinɔ duɔtsɛ ko je kpo nɛ e mimlaa e nine. 4 Benɛ nihi nɛ a tuɔ ma se gbi ɔ a hɛ ngmɛ gba lohwe duɔtsɛ ɔ nɔ nɛ e ngɛ bɛlee ngɛ e nine he ɔ, a bɔni a sibi demi ke: “Ngɛ anɔkuale mi ɔ, nɔmlɔ gbelɔ ji nyumu nɛ ɔ, nɛ e ngɛ mi kaa e je wo ɔ mi kɛ ba slɔkee mohu lɛɛ, se Dami Sane Yemi* ngmɛ́ lɛ blɔ kaa e ya nɔ nɛ e hi je mi.” 5 Se e huanya lohwe ɔ ngɔ fɔ la a mi nɛ lohwe ɔ yi lɛ awi. 6 Se a ngɛ blɔ hyɛe kaa e maa fuu aloo e ma tsɔ kɛ fia si tlukaa nɛ e ma gbo. Benɛ a mlɛ hluu nɛ nɔ́ ko pee we lɛ ɔ, a tsake a juɛmi nɛ a bɔni demi ke mawu ko ji lɛ. 7 Jehanɛ ɔ, nyumu ko ngɛ zugba kpɔ nɛ nyu bɔle lɛ ɔ nɔ nɛ a buɔ lɛ saminya. A tsɛɛ lɛ ke Pɔbliyo, nɛ e ngɛ zugbahi ngɛ lejɛ ɔ ní ɔmɛ a mi. E nya wa he, nɛ e pee wɔ nibwɔ ligbi etɛ sɔuu. 8 Nɛ e ba mi kaa asla bu Pɔbliyo tsɛ ɔ si nɛ e ngɛ muɔ hu nyaae, nɛ Paulo ya e ngɔ nɛ e ya sɔle, nɛ e ngɔ e ninehi kɛ pue e nɔ, nɛ e tsa lɛ. 9 Benɛ nɔ́ nɛ ɔ ya nɔ ɔ, nihi nɛ a ngɛ zugba kpɔ nɛ nyu bɔle lɛ ɔ nɔ nɛ a be he wami ɔ hu bɔni e ngɔ bami, nɛ e tsa mɛ. 10 A ke wɔ níhi fuu kɛ wo wa hɛ mi nyami, nɛ benɛ wa ngɛ mele mi sɛe kɛ maa je lejɛ ɔ, a ngɔ nɔ́ fɛɛ nɔ́ nɛ e he maa hia wɔ ɔ kɛ ba wo mele ɔ mi. 11 Nyɔhiɔ etɛ se ɔ, wa sɛ mele ko nɛ a to e he so ke, “Zeo Binyumu Ɔmɛ” ɔ mi kɛ je lejɛ ɔ. Mele ɔ je Alɛksandria, nɛ e ba ye ahlabata be ɔ ngɛ zugba kpɔ nɛ nyu bɔle lɛ ɔ nɔ. 12 Benɛ wa ba su Sirakuse melehi a si dami he ɔ, wa hi lejɛ ɔ ligbi etɛ; 13 benɛ wa je lejɛ ɔ, wa tsa nɔ nɛ wa ba su Rejio. Ligbi kake se ɔ, woyi je kɔɔhiɔ ko te si, nɛ ngɛ ligbi enyɔne ɔ nɔ ɔ, wa ba su Puteoli. 14 Wa ba na nyɛmimɛ ngɛ hiɛ ɔ, nɛ a kpa wɔ pɛɛ kaa waa ye ligbi kpaago ngɛ a ngɔ, nɛ lɔ ɔ se ɔ, wa pue Roma blɔ. 15 Benɛ nyɛmimɛ ɔmɛ nɛ a ngɛ lejɛ ɔ nu wa he ɔ, a ba kpee wɔ ngɛ Apios Jua a nɔ kɛ He Jɔɔmi He Etɛ ɔ tɔɔ. Benɛ Paulo hɛ ngmɛ gba a nɔ ɔ, e na Mawu si, nɛ e ná kã. 16 Nyagbenyagbe ɔ, benɛ wa sɛ Roma ma a mi ɔ, a ngmɛ Paulo blɔ kaa lɛ pɛ nɛ e hi si, konɛ ta bulɔ nɛ e bu e he. 17 Se ligbi etɛ se ɔ, e tsɛ Yuda bi ɔmɛ a kpɛti nyumuhi nɛ a hɛɛ blɔ nya a kpe. Benɛ a ba bua a he nya a, e de mɛ ke: “Nyumuhi, nyɛmimɛ, e ngɛ mi kaa i pee we nɔ́ yayami ko kɛ si we ni ɔmɛ aloo wa nɛmɛ ɔmɛ a kusumi ɔmɛ mohu lɛɛ, se a ngɔ mi kɛ wo Roma bi ɔmɛ a dɛ mi kɛ je Yerusalɛm kaa nɔ ko nɛ a wo lɛ tsu. 18 Nɛ benɛ a bi ye nya mi ɔ, jinɛ a suɔ kaa a maa ngmɛɛ ye he, ejakaa a nɛ nɔ́ ko nɛ a maa da nɔ kɛ gbe mi. 19 Se benɛ Yuda bi ɔmɛ kplɛɛ we ɔ, nɔ́ kpa ko be nɛ ma pee hu kaa ja i ngɔ ye sane ɔ kɛ ha Kaisare, se pi kaa i ngɛ nɔ́ ko nɛ ma de kɛ po ye ma a nya. 20 Enɛ ɔ he je nɛ i bi kaa ma na nyɛ konɛ i kɛ nyɛ nɛ tu munyu ɔ nɛ, ejakaa Israel hɛ kɛ nɔ fɔmi ɔ he je nɛ a wo mi kɔsɔkɔsɔ nɛ ɔ nɛ.” 21 A de lɛ ke: “Wa nine sui sɛ womihi a nɔ kɛ ji Yudea ngɛ o he, nɛ nyɛmimɛ ɔmɛ nɛ a je lejɛ ɔ kɛ ba a hu a ti nɔ ko nɔ ko ba bɔɛ wɔ o he sane ko aloo o he munyu yayami ko. 22 Se wa susu kaa e hi kaa wa maa bu mo tue konɛ waa le o susumi, ejakaa ngɛ anɔkuale mi ɔ, wa le kaa jami kuu nɛ ɔ lɛɛ, a tuɔ munyu kɛ siɔ lɛ ngɛ he fɛɛ he.” 23 Jehanɛ ɔ, a to ligbi nɛ a kɛ lɛ maa kpe, nɛ a he hiɛ babauu po pe kekle ɔ kɛ ba e ngɔ ngɛ he nɛ e ngɛ ɔ. Nɛ kɛ je mɔtu kɛ ya si gbɔkuɛ ɔ, e tsɔɔ mɛ sane ɔ nya, nɛ e je Mose Mlaa a kɛ Gbali ɔmɛ tsuo a mi kɛ ye Mawu Matsɛ Yemi ɔ he odase kɛ pi si konɛ e plɛ a yi mi ngɛ Yesu he. 24 A ti ni komɛ bɔni nɔ́ nɛ e ngɛ dee ɔ he pɛtɛmi; ni komɛ hu he we yi. 25 Enɛ ɔ he ɔ, akɛnɛ a juɛmi pee we kake he je ɔ, a bɔni jemi, nɛ Paulo tu munyu kake nɛ ɔ: “E da blɔ kaa mumi klɔuklɔu ɔ gu gbalɔ Yesaya nɔ kɛ tu munyu kɛ tsɔɔ nyɛ nɛmɛ ɔmɛ, 26 nɛ e de ke: ‘Yaa nimli nɛ ɔmɛ a ngɔ nɛ o ya de ke: “Ngɛ anɔkuale mi ɔ, nyɛ maa nu, se nyɛ be sisi nue kɔkɔɔkɔ, nɛ ngɛ anɔkuale mi ɔ, nyɛ maa hyɛ, se nyɛ be nae kɔkɔɔkɔ. 27 Ejakaa nimli nɛ ɔmɛ a tsui kplii, a nu kɛ a tue, se a pee we he nɔ́ ko, nɛ a ma a hɛ ngmɛ bɔ nɛ pee nɛ a ko hyɛ kɛ a hɛ ngmɛ nɛ a kó nu kɛ a tue nɛ́ a tsui hu nɛ ko nu sisi, konɛ a kpale a se nɛ ma tsa mɛ.”’ 28 Enɛ ɔ he ɔ, nyɛ ná nɛ nyɛɛ le kaa a tsɔ konɛ a ngɔ yi wami hemi nɛ ɔ nɛ e je Mawu ngɔ ɔ kɛ ya ha je ma amɛ; nɛ bɔ fɛɛ bɔ nɛ e ji ɔ, mɛɛ lɛɛ a maa bu tue.” 29 —— 30 Enɛ ɔ he ɔ, e hi lejɛ ɔ jeha enyɔ sɔuu ngɛ we ko nɛ lɛ nitsɛ e hai ɔ mi, nɛ e kɛ bua jɔmi heɔ nihi tsuo nɛ a baa e ngɔ ɔ, 31 nɛ e fiɛɛɔ Mawu Matsɛ Yemi ɔ kɛ tsɔɔ mɛ, nɛ e tuɔ munyu faa nitsɛnitsɛ kɛ tsɔɔ mɛ Nyɔmtsɛ Yesu Kristo he ní, nɛ nɔ́ ko nɔ́ ko tsi we lɛ blɔ.\n^ Eko ɔ, Diʹke ngɛ Hela gbi ɔ mi ɔ kɔɔ lue yemi mawu ko he, aloo eko ɔ, dami sane yemi he munyu kɛkɛ nɛ a ngɛ tue.\nNí Tsumi 28